Purbaya Yudhi Sadewa

Purbaya Yudhi Sadewa () inggih punika satunggaling ékonom lan insinyur Indonésia ingkang sapunika njabat minangka Mantri Kauangan Républik Indonésia wiwit 8 Sèptèmber 2025 ing sangandhapipun Présidhèn Prabowo Subianto. Sadèrèngipun, panjenenganipun njabat minangka Ketua Dhéwan Komisionèr Lembaga Penjamin Simpanan saking 2020–2025.

 Pendhidhikan 
Panjenenganipun pikantuk gelar Sarjana saking Jurusan Tèknik Èlèktro, Institut Tèknologi Bandung (ITB). Déné gelar Master of Science (MSc) lan gelar Dhoktor ing widang Ilmu Ékonomi dipunpikantuk saking Univèrsitas Purdue, Indiana, Amérika Sarékat.

 Pengalaman 
 Karir Profésional 
Sadèrèngipun tumut ing papréntahan, panjenenganipun miwiti karir minangka Field Engineer ing Schlumberger Overseas SA (1989–1994). Lajeng ing wulan Oktober 2000 dumugi Juli 2005, panjenenganipun dipuntunjuk minangka Ékonom Senior ing Danareksa Research Institute. Salajengipun, panjenenganipun dados Dirèktur Utama PT Danareksa Securities saking April 2006 dumugi Oktober 2008. Panjenenganipun ugi dados Chief Economist Danareksa Research Institute ing Juli 2005 – Maret 2013, lan minangka Anggota Dhéwan Dirèksi PT Danareksa (Persero) saking Maret 2013 dumugi April 2015.

 Karir ing Papréntahan 
Panjenenganipun miwiti karir papréntahanipun ing Kementerian Koordinator Bidang Perekonomian. Panjenenganipun dados Staf Khusus Widang Ékonomi Mantri Koordinator Widang Perekonomian, Kementerian Koordinator Bidang Perekonomian salebetipun 4 taun (2010–2014) kajawi punika panjenenganipun ugi dados Anggota Komite Ékonomi Nasional (2010–2014), lembaga nonstruktural ingkang dipunpandhégani déning Chairul Tandjung.

Ing wulan Maret 2015, panjenenganipun dipuntunjuk minangka Dhéputi III Widang Pangemunah Isu Stratègis, Kantor Staf Présidhèn Républik Indonésia déning Kepala Staf Kaprésidhènan Luhut Binsar Pandjaitan. Panjenenganipun namung njabat dumugi Sèptèmber 2015. Lajeng ing Novèmber 2015, Purbaya dipuntunjuk minangka Staf Khusus Widang Ékonomi Mantri Koordinator Widang Pulitik, Hukum lan Kaamanan, Kementerian Koordinator Bidang Politik, Hukum dan Keamanan, jabatan punika dipunemban dumugi Juli 2016.

Ing taun 2016, panjenenganipun wangsul dhateng Kementerian Koordinator Bidang Pereknomian. Panjenenganipun dados Wakil Ketua Satgas Pananganan lan Panyelesaian Kasus (Debottlenecking), ingkang langkung misuwur kanthi nama “Pokja IV”, ing sangandhapipun Kementerian Koordinator Bidang Perekonomian (Juni 2016-2020). Salajengipun, panjenenganipun dipunpindhah dhateng Kementerian Koordinator Bidang Kemaritiman minangka Staf Khusus Widang Ékonomi (Juli 2016–Mèi 2018). Jabatanipun dipunindhakaken dados Dhéputi Widang Koordinasi Kedaulatan Maritim lan Ènèrgi, Kementerian Koordinator Bidang Kemaritiman dan Investasi saking Mèi 2018 dumugi Juni 2020. Salajengipun dipungèsèr dados Dhéputi Widang Koordinasi Kedaulatan Maritim lan Ènèrgi ing wulan Juni 2020.

Purbaya dipunlantik minangka Ketua Dhéwan Komisionèr Lembaga Penjamin Simpanan saking 2020–2025 ing tanggal 23 Sèptèmber 2020, panjenenganipun lajeng dipuntunjuk minangka Mantri Kauangan Républik Indonésia nggantosaken Sri Mulyani ing tanggal 8 Sèptèmber 2025.

 Organisasi 
Panjenenganipun dados Anggota Dhéwan Pertimbangan Kamar Dhagang lan Industri (2016–2020) lan Anggota Indonesia Economic Forum (2015–). Ing wulan Oktober 2016, panjenenganipun dipuntunjuk minangka Gubernur Organization of the Petroleum Exporting Countries (OPEC) saking Indonésia nggantosaken Widhyawan.

 Kontrovèrsi 
Kirang saking 24 jam sasampunipun dipunlantik, Purbaya ngadhepi paling mboten kalih kontrovèrsi ingkang dados sorotan médhia lan masarakat.

 Pranyatan gegayutan "17+8 Tuntutan Rakyat" 
Ing dinten palantikanipun, Purbaya nanggapi gerakan "17+8 Tuntutan Rakyat" ingkang dipunsuwantenaken déning élémèn masarakat sipil. Panjenenganipun mratélakaken bilih tuntutan kasebat inggih punika "swantenipun sakedhik rakyat kita" ingkang mungkin rumaos gesangipun kaganggu utawi taksih kirang. Panjenenganipun gadhah pamanggih bilih tuntutan kasebat badhé ical kanthi otomatis menawi panjenenganipun kasil nyiptakaken pertumbuhan ékonomi 6 dumugi 7 persèn, amargi masarakat badhé "sibuk pados pedamelan lan nedha éca katimbang médhémo”.

Pranyatan punika nuwuhaken kritik ingkang wiyar saking publik amargi dipunanggep ngremèhaken aspirasi masarakat. Nanggepi prakawis kasebat, Purbaya ngaturaken panyuwunan pangapunten nalika konferènsi pers serah trima jabatan. Panjenenganipun ngakeni taksih adhaptasi kaliyan posisi enggalipun lan nyebat dhirinipun minangka "mantri kagètan" kanthi gaya wicanten ingkang "koboi". Panjenenganipun janji badhé langkung ngatos-atos anggènipun maringi pranyatan ing wekdal salajengipun.

Wonten ing klarifikasi salajengipun, Purbaya nerangaken bilih pranyatanipun dipundhasaraken ing konsèp ékonomi lan pengalamanipun. Miturut panjenenganipun, percepatan pertumbuhan ékonomi mboten badhé langsung njalari inflasi amargi kapasitas ékonomi Indonésia taksih gadhah papan kanggé tuwuh.

 Unggahan Médhia Sosial Putranipun 
Kontrovèrsi kaping kalih dugi saking putranipun, Yudo Achilles Sadewa. Setunggal tangkapan layar ingkang dipunkinten asalipun saking akun Instagram Yudo (@yvdos4dewa) viral ing médhia sosial. Wonten ing unggahan kasebat, kaserat ukara ingkang dipunanggep nyindir Sri Mulyani: "Alhamdulillah, bapak kula nglengsèraken agèn CIA Amérika ingkang nyamar dados mantri”.

Unggahan kasebat sumebar wiyar lan nuwuhaken rembagan publik. Mboten dangu sasampunipun viral, akun Instagram kagunganipun Yudo Sadewa mboten saged dipanggihaken malih.

 Réaksi publik lan pasar kauangan 
Pranyatan awal Purbaya minangka mantri pikantuk tanggepan saking kathah kalangan. Ékonom lan Pakar Kabijakan Publik UPN Veteran Jakarta, Achmad Nur Hidayat, ngritik sikap Purbaya ingkang dipunanggep kegedhèn rasa pitados dhiri (overconfidence) lan ngremèhaken kritik publik. Miturut panjenenganipun, pranyatan kasebat saged maringi sinyal ingkang mbebayani kanggé stabilitas pasar lan nedahaken panyederhanaan prakawis ingkang komplèks.

Saking sisih pasar kauangan, analis ngira-ira bilih pelaku pasar badhé mendhet sikap ngentosi (wait and see) dhateng kabijakan ingkang badhé dipuntrepaken déning Purbaya. Kahanan mboten mesthi amargi gantosipun pejabat lan pranyatan ingkang kontrovèrsial gadhah potènsi njalari apesipun Indèks Rega Saham Gabungan (IHSG) ing jangka cendhak.

 Purbaya Effect (Èfèk Purbaya) 
Purbaya Effect inggih punika istilah ingkang dipun-ginakaken déning médhia lan analis kauangan kanggé ngrujuk dhateng réaksi pasar lan éwah-éwahan èkspèktasi kabijakan ékonomi sasampunipun Purbaya Yudhi Sadewa njabat minangka Mantri Kauangan Indonésia ing Sèptèmber 2025. Fénoména punika sacara mirunggan dipungayutaken kaliyan pendekatan kabijakan fiskalipun ingkang dipunanggep langkung agrésif lan fokus ing stimulus pertumbuhan lumantar intervènsi likuiditas, bènten kaliyan kabijakan saderengipun ingkang langkung konservatif.

Katalis utami saking Purbaya Effect inggih punika kabijakan kapisanipun kanggé ngrélokasi dana Saldo Anggaran Langkung (SAL) kathahipun Rp200 triliun saking Bank Indonésia dhateng bank-bank kagunganipun negari. Ancas ingkang dipunpratélakaken inggih punika kanggé nambah likuiditas perbankan supados saged nyurung panyaluran krédit. Pendekatan punika konsistèn kaliyan saran kabijakan ingkang naté panjenenganipun aturaken nalika pandemi COVID-19.

Wujud awal saking èfèk punika katingal ing réaksi pasar ingkang manéka warni. Ing dinten kapisan Purbaya njabat, Indèks Rega Saham Gabungan (IHSG) ditutup apes 1,78%, ingkang dipun-atribusikaken déning para analis minangka gambaran kahanan mboten pastinipun invèstor. Sawangsulipun, nilai tukar Rupiah nèdahaken stabilitas rélatif ing périodhe ingkang sami.

Kabijakan punika nuwuhaken analisis ingkang bènten saking kalangan ékonom. Sapérangan pihak nganggep punika minangka stimulus positip ingkang saged ngandhapaken suku bunga silihan lan ngobahaken sèktor riil. Sawetawis punika, pihak sanès nyuwantenaken kaatos-atosan, kanthi alesan bilih prakawis utaminipun mungkin sanès amargi kirangipun likuiditas, nanging amargi apesipun panyuwunan krédit. Risiko kados potènsi inflasi lan moral hazard ing sèktor perbankan ugi dados poin ingkang dipunsorot.

 Kagesangan pribadi 
Purbaya Yudhi Sadewa krama kaliyan Ida Yulidina, ingkang minangka pamenang ajang Wajah Femina ing taun 1989. Saking palakrami punika, kekalihipun dipunpeputra kalih putra, inggih punika Yuda Purboyo Sunu lan Yudo Achilles Sadewa.

Putranipun, Yudo Achilles Sadewa, misuwur minangka satunggaling trader lan kreator kontèn. Purbaya piyambak naté nyebat Yudo minangka "si bocah trader" wonten ing setunggal unggahan médhia sosial ing taun 2023.

 Bandha kakayaan 
Adhedhasar Lapuran Bandha Kakayaan Panyelenggara Negari (LHKPN) ingkang dipunaturaken dhateng Komisi Pemberantasan Korupsi (KPK) ing tanggal 11 Maret 2025 kanggé périodhe 2024, total bandha kakayaanipun Purbaya Yudhi Sadewa kacathet gunggungipun Rp39.210.000.000. Wonten ing lapuran kasebat, Purbaya kacathet mboten gadhah utang.

Ing ngandhap punika rincian saking bandha kakayaan kasebat:

 Siti lan Wangunan

Total regi asèt siti lan wangunan kagunganipun Purbaya dumugi Rp30.500.000.000. Sedaya asèt properti punika mapan ing Kitha Jakarta Kidul lan dipunlapuraken minangka asil piyambak. Rincianipun inggih punika:

 Siti lan Wangunan wiyaripun 2.152 m²/400 m² reginipun Rp13.000.000.000.
 Siti lan Wangunan wiyaripun 120 m²/100 m² reginipun Rp1.500.000.000.
 Siti wiyaripun 1.787 m² reginipun Rp16.000.000.000.

 Piranti Transportasi lan Mesin

Purbaya nglapuraken bilih panjenenganipun gadhah enem unit tetunggangan (kendaraan) kanthi total regi Rp3.606.000.000. Sedaya tetunggangan punika ugi dipunlapuraken minangka asil piyambak. Rincianipun inggih punika:

 Mobil Mercedes-Benz Sedan taun 2008, reginipun Rp200.000.000.
 Mobil BMW Jeep taun 2019, reginipun Rp1.600.000.000.
 Mobil Toyota Alphard Minibus taun 2019, reginipun Rp1.000.000.000.
 Mobil Peugeot Jeep New 5008 taun 2019, reginipun Rp730.000.000.
 Motor Yamaha XMAX BG6 AT taun 2018, reginipun Rp55.000.000.
 Motor Honda Vario 125 taun 2021, reginipun Rp21.000.000.

 Asèt Sanèsipun
 Bandha Obah Sanèsipun: reginipun Rp684.000.000.
 Kas lan Setara Kas: reginipun Rp4.200.000.000.
 Surat Berharga: reginipun Rp220.000.000.

 Pirsani uga 

 Sri Mulyani
 Lembaga Penjamin Simpanan

 Rujukan 

 Pranala njaba 

Kategori:Mantri Ardana Indonésia
Kategori:Tokoh Bogor